H.M. Lunding
H.M. Lunding, Hans Mathiesen Lunding, 25.2.1899-5.4.1984, officer. Født i Steppinge, Haderslev amt, død i Lyngå sg. ved Hadsten, urne på Gravlev kgd. L. blev sekondløjtnant 1927, premierløjtnant s.å., kaptajnløjtnant 1933, ritmester 1937, oberstløjtnant 1945 og oberst 1952. - 1916 blev han udskrevet til tysk garde-feltartilleri. Efter rekrutuddannelse i en flyveerstatningsafdeling kom han til et garde-ulanregiment i Berlin og blev senere såret. L. kom hjem fra denne militærtjeneste februar 1919 og meldte sig 1920 til tjeneste i den internationale afstemningskommissions gendarmeri i Sønderjylland. 1922 kom han ind i den danske hær og blev 1927 officer i et dragonregiment og var ved rideskolen 1928-29. Han gjorde derefter tjeneste ved 5. dragonregiment og viste udmærkede evner som rytter. 1936 deltog han således på det danske hold ved de olympiske lege i Berlin hvor han på hesten Jason vandt bronze-medalje i disciplinen military. L., der 1933-35 havde gennemgået generalstabskursus, blev 1937 forsat til generalstabens efterretningssektion. L., der talte flydende tysk og gennem sin dyrkning på internationalt plan af hestesport havde udmærkede forbindelser til såvel tyske som polske officerskredse, fik til opgave at etablere efterretningsforbindelser langs Østersøkysten. Fra den 25.3.1940 var han stationeret i grænseområdet og sendte løbende meldinger til København om de tyske troppebevægelser i Nordtyskland. Efter den tyske indmarch i landet fortsatte han sin virksomhed inden for efterretningstjenesten med Jylland og Fyn som særligt område. Han samlede her dels selv, dels gennem faste etablerede forbindelser meddelelser om de tyske tropper der blev sendt til England via Sverige. L. arbejdede sammen med de øvrige officerer i efterretningssektionen om denne opgave og var i denne forbindelse i Stockholm 1942 for at tale med engelske officerer samt polske kontakter. Den 29.8.1943 blev L. arresteret af tyskerne i generalstaben. I stedet for almindelig internering blev han ført til afhøring vistnok fordi tyskerne var bekendt med hans polske kontakter. Efter afhøring blev han sendt til Berlin hvor han sad fængslet indtil juli 1944 og derefter overført til KZ-lejren Flossenbürg i Østbayern, senere til Dachau og derfra til en lejr ved den italienske grænse. Her blev han 7.5.1945 befriet af amerikanske tropper og vendte hjem 15.7. s.å. 1.11.1945 blev L. chef for rytteriets befalingsmandsskoler og rideskolen i Næstved, men nåede ikke at overtage denne post. Fra december s.å. blev han udlånt til udenrigsministeriet som forbindelsesofficer i Sydslesvig til de allierede styrker. Fra denne stilling blev han 1950 hentet hjem for som afdelingschef i forsvarsstaben at opbygge en ny samlet efterretningstjeneste for alle tre militære værn. Som sådan ledede L. under de nye vilkår for Danmark forsvarets efterretningstjeneste indtil sin afgang i 1963.
Forældre: landmand Lauritz Andersen L. (1869-1943) og Gunder Marie Busk (1869-1946). Gift 16.12.1927 i Hammelev med fysioterapeut Caja Thygesen, født 16.3.1904 i Odder, d. af sognepræst Janus Boie Gad T. (1843-1908) og Augusta Hansen (1870-1953).
R. 1942. DM. 1950. K. 1962.
Foto.
H. M. L.: Stemplet fortroligt, 1970 (erindr.). - J. Hæstrup: Kontakt med England, 1954. Samme: Hemmelig alliance I, 1959 (ny udg. 1968) 118-20. Samme i Jyske saml. V, 1959-62 357-420.